《送赵文昭之沔阳知事》
元代·甘复

王孙应时辟，长才屈卑宦。风烟塞川路，舟楫望江汉。

亲友不能别，离居忍分散。振迹林野隅，行李书策半。

山川战伐踪，胜概溢文翰。幕府慎筹画，机务贵奇断。

况彼古沔城，民生经丧乱。不有君子人，何以解愁叹。

云薄九疑峰，水白湘灵岸。念君远行役，默默动离怨。

作者简介：元明间江西馀干人，字克敬。元末，从张翥游。洪武初，以前元遗民，为士林所推重。惜诗篇什散漫，仅存手墨于同里。